सर्वेक्षण की बात मत पूछो , गरीब कौन है सरकार ने पहचान करने को कहा है। मामला उतना सरल नहीं है , हर रेखा छोटी लगती है अगर सामने उससे बड़ी रेखा बना दी जाये। बचपन से हम यही करते आये हैं कैसे बिना मिटाये किसी रेखा को छोटी कर सकते हैं , उसके सामने बड़ी रेखा बनाकर आसानी से किया जा सकता है ये काम जो असंभव लगता है। हर अमीर अपने से अमीर से गरीब है , पुराने लोग अपनी अमीरी को नज़र नहीं लगने देते थे और करोड़पति अपने बेटे का नाम गरीबदास रख लेते थे और जो फटीचर होते उनके बेटे का नाम अमीर चंद होता था। अमीर चंद गरीब और गरीब दास रईस क्या कमाल है। सरकारी फार्म भरना है ताकि साबित किया जा सके किसे अनुदान की ज़रूरत है। दौलतराम बही खाता दिखलाता है , कोठी कार बंगला दुकानें सब हैं मगर रोने लगे मंदे की मार ने बेहाल किया हुआ है। सरकारी कर और बैंकों का क़र्ज़ भरते भरते जान निकल जायेगी। काश हज़ारों करोड़ का क़र्ज़ होता तो विदेश भाग जाते। समय पर राजनीति में चले जाते तो कम से कम अपने जेब से तो इक पाई खर्च नहीं करना पड़ता। हींग लगे न फिटकरी और रंग भी चोखा होता। कारोबार में रात दिन सब करने के बाद भी तिजोरी भरती ही नहीं सच बताएं तो बेहद गरीब हैं , सरकार कोई मदद करे तो बच सकते हैं। गरीबों में नाम लिख लो जी।